'बिन जिया जीवन' की महाभारत व्यथा...
वरिष्ठ पत्रकार कुलदीप कुमार का पहला कविता संग्रह 'बिन जिया जीवन ' वाणी प्रकाशन, दरियागंज, नयी दिल्ली से प्रकाशित हुआ है। इसमें उन्होंने अन्य कविताओं के साथ 'महाभारत व्यथा' के नाम से महाभारत की पांच प्रमुख महिला पात्रों की नए संदर्भों में कथा-व्यथा कही है।
इन कविताओं के बारे में वरिष्ठ कवि मंगलेश डबराल किताब की भूमिका में कहते हैं कि "कवि का राजनीतिक स्वर तब भी गूंजता है जब वे महाभारत में प्रवेश करते हैं और उसकी पांच प्रमुख महिलाओं की त्रासद जीवन-कथा से पुरुष-सत्ता की विकृत संरचनाओं और व्यवहारों को फोकस में लाते हैं : माधवी, मत्स्यगंधा (सत्यवती), गांधारी, माद्री और द्रौपदी जैसे महाभारत से बाहर निकलकर पुरुषों को ललकारती, शाप देती हुई लगती हैं। ये कविताएं वस्तुपरक वृत्तांतों की तरह हैं और कहीं न कहीं हमारे वक़्त के हिन्दुस्तान के यथार्थ से उनका रिश्ता जुड़ता है।"
हम इन्हीं पांच कविताओं को प्रत्येक रविवार एक-एक करके आपके सामने प्रस्तुत करेंगे। आज पहली कविता जो कहानी है माधवी की।
माधवी
स्वयंवर के पाखंड को तोड़ कर
अंत में मैंने
स्वयं का ही वरण किया
और तब मुझे लगा
कि
दूसरों की तरह ही
मैं भी जीवित हूँ
स्वयंवर छोड़कर
मैं चल पड़ी हूँ अनजान-अबूझ पथ पर
पहली बार मुझे
मुक्त पवन के झकोरे लग रहे हैं
रोम-रोम में पुलक है
मैं भी आज एक स्वत्वशालिनी
व्यक्ति हूँ
मात्र
देवों के भी स्वप्नों पर झपट्टा मारने वाली
कामिनी
भोग्या स्त्री नहीं
वरना
मैं तो उसी दिन पाषाणवत हो गयी थी
जब पिता ययाति ने
मुझे गालव को सौंप कर कहा था
“ मेरी पुत्री अनिन्द्य सुंदरी है
इसे कोई भी राजा अपने पास रखने तो तैयार हो जाएगा
इसका शुल्क प्राप्त कर
तुम गुरु-दक्षिणा चुकाओ”
और इस तरह
मुझे बलि किया गया
पुरुषों की प्रतिज्ञा के यूप पर
मेरे अपने ही पिता ने
जिसकी ख्याति एक प्रतापी राजा की थी
अपना वचन रखने के लिए
मुझे वेश्या बना डाला
जिसे कोई भी पुरुष शुल्क देकर
भोग सकता था
मैंने देखा
गुरु-शिष्य परम्परा का
असली घिनौना चेहरा
जब अंत में
गालव मुझे
अपने गुरु विश्वामित्र के पास ले गया
क्योंकि अभी भी दो सौ श्वेत श्यामकर्णी अश्व कम पड़ रहे थे
आज भी भूली नहीं हूँ
उस ऋषि कहे जाने वाले वृद्ध की कामुक दृष्टि
जब उसने गालव से कहा
“ऐसी सुंदरी को तुम पहले ही मेरे पास ले आते
तो मैं तुम्हारी पूरी गुरु-दक्षिणा चुकी हुई मान लेता”
इसके पहले मुझसे
हयर्श्व, दिवोदास और उशीनर
इन तीन राजाओं ने दो सौ श्वेत श्यामकर्णी अश्व का शुल्क
चुकाकर
पुत्र उत्पन्न किए
और यही
विश्वामित्र ने भी किया
इस सबके बाद भी
मेरे पिता मेरा स्वयंवर रचाने का ढोंग और दु:साहस करेंगे
मुझे विश्वास नहीं था
लेकिन अपनी झूठी शान के लिए जीने वाले
और अन्य सभी की उसके लिए बलि देने वाले
मेरे प्रतापी पिता ने
वह भी किया
पर्वत जैसे शरीर
और शिला जैसे हृदय को ढोने वाली मैं
कैसे किसी पुरुष की आँखों में आँखें डाल कर
उसकी ग्रीवा में वरमाला डाल सकती थी?
यदि डाल भी देती
तो क्या अपने आप से कभी
आँखे मिला सकती थी?
ऐसे जीवन के बाद
क्या किसी को भी दे सकती थी मैं
एक निष्ठावान पत्नी का प्यार?
इसलिए मैंने तपोवन को ही
अपना वर चुना
अब मेरे सामने है
एकाकी पथ
एक अंतहीन यात्रा
एक गरिमापूरित जीवन
जहाँ केवल मैं हूँ
और मेरा स्वत्व है
इन पुरुषों के पाखंड की यहाँ
छाया भी नहीं
...
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
awa_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva mar_Deva hin_Deva kas_Deva hin_Deva hin_Deva hin_Deva mai_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva awa_Deva bho_Deva mag_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva mag_Deva hin_Deva hin_Deva hin_Deva hin_Deva hin_Deva unk hin_Deva